Lectio Divina

*fuq il-Vanġelu tal-Ħadd*

It-Trinità Qaddisa

Sena B

Mt 28:16-20

Għeluq tal-Evanġelju skont Mattew; dritt wara l-qawmien u d-dehriet ta’ Kristu (28,1-10s). Skont il-biblisti, is-silta marbuta ma’ din is-solennità (28,16-20) ġiet komposta aktar tard (wara li nkiteb il-Vanġelu ta’ Mattew), u fil-fatt tidher li hija sintesi tal-Vanġelu kollu ta’ Mattew.

Il-Knisja għandha l-istess *vokazzjoni* tal-Iben: li tkompli twassal l-*Aħbar it-Tajba* ta’ Ġesù lill-“ġnus kollha... sal-aħħar taż-żmien”, lil kulħadd (ara 11,25-27)

**“Il-ħdax-il dixxiplu telqu lejn il-Galilija u marru fuq il-muntanja fejn kien ordnalhom Ġesù.” (v. 16)**

Fin-numru “ħdax” ninnutaw in-nuqqas ta’ kompletezza... Minkejja kollox huma jżommu l-appuntament tagħhom ma’ dak li miet, qam u li kien dehrilhom u kellimhom (ara v. 7).

Il-“muntanja” hija l-post privileġġjat fejn Alla juri lilu nnifsu (Eż 19,20), u fejn Ġesù jikxef (jiżvela) il-karattru tal-Missier u juri x-xewqat tiegħu (5,1-7.28), jinqata’ għalih waħdu biex jiltaqa’ mal-missier fit-talb (14,23), joqgħod bil-qiegħda u jfejjaq (15,29), juri lilu nnifsu lid-dixxipli bħala l-mibgħut tal-Missier (17,1-8)

**“Kif rawh, inxteħtu quddiemu, għalkemm xi uħud iddubitaw.” (v. 17)**

“rawh”, “inxteħtu quddiemu” (προσκυνέω – adurawh – *ad orare* [ara 2,2.11; 8,2; 14,33; 15,25; 20,20]) u “iddubitaw” (διστάζω): huma żewġ verbi użati fl-istess sentenza li jindikaw atteġġjamenti kuntradittorji. Hija l-“fidi żgħira” li hija msejħa biex tkompli “tikber” kontinwament (ara ukoll 8,26; 14,30-31). Id-dubju (u t-tentazzjoni) ikompli jimxi mal-bniedem ta’ fidi (id-dixxiplu) tul ħajtu kollha.

**“Ġesù resaq ikellimhom” (v. 18a)**

L-Iskrittura kollha, imma b’mod partikulari l-Vanġelu juru biċ-ċar kemm Alla jixtieq joqrob lejn il-bniedem u jitkellem miegħu.

**“Morru, mela, agħmlu dixxipli mill-ġnus kollha” (v. 19a)**

Il-*missjoni* tad-dixxipli hija li jgħaddu lill-oħrajn dak li Ġesù Kristu għadda lilhom: li *jisimgħu* (joqgħodu għal) u *jwettqu* il-Kelma ta’ Alla; il-Bxara t-Tajba.

Għall-bidu, meta Ġesù kien għadu magħhom, il-missjoni tad-dixxipli kienet immirata lejn “in-nagħaġ mitlufa tad-dar ta’ Israel” (15,5-6) imma issa, wara l-qawmien, id-dixxipli huma mibgħuta lill-“ġnus kollha”. L-ewwel missjoni tad-dixxipli ta’ Ġesù tikkonsisti f’li *jagħmlu l-ġnus kollha dixxipli tal-Mulej Ġesù*.

**“u għammduhom fl-isem tal-Missier u tal-Iben u tal-Ispirtu s-Santu” (v. 19b)**

Anke jekk il-biblisti u t-teoloġi jaqblu li fil-Ġdid Testment m’hemmx duttrina ċara dwar it-Trinità, u t-terminu “Trinità” jiġi użat għall-ewwel darba fit-II seklu, mill-istess Vanġelu naraw li ġa kien hemm in-nozzjoni tagħha (28,19; 3,16; Lq 1,35; Ġw 14,16-17.26) – il-wasla ta’ Kristu Ġesù fid-dinja tirrivela dan il-Misteru.

**“u għallmuhom iħarsu dak kollu li ordnajtilkom jien.” (v. 20a)**

It-tieni parti tal-missjoni hija aktar kategorika u għandha aktar saħħa (ἐντέλλομαι = tordna, tikkmanda li jsir); l-ubbidjenza għall-Kelma ta’ Ġesù: “Jekk int trid tidħol fil-ħajja, ħares il-kmandamenti... Jekk trid tkun perfett, mur, biegħ il-ġid li għandek, agħtih lill-foqra, u jkollok teżor fis-sema; imbgħad ejja u imxi warajja” (19,17.21)

Normalment il-bniedem *jagħżel* li jimxi jew li ma jimxix wara Kristu u jsir dixxiplu –“Jekk trid...” –. Imma biex id-dixxiplu jkun koerenti u fidil għall-imgħallem tiegħu ma jistax ma jimxix mal-*kmand* (ἐντέλλομαι) ta’ Kristu; li wara kollox huwa l-kmandament tal-**imħabba** (ara 22,34-40; 1Kor 18-22)

**“U ara, jiena magħkom dejjem, sal-aħħar taż-żmien.” (v. 20b)**

Hija l-isbaħ ċertezza li Kristu jista’ jagħti lid-dixxiplu-mibgħut tiegħu; hu sa jkun dejjem miegħu anke fil-mument tat-twettiq tal-missjoni – martirju, xhud.

*Għar-riflessjoni:*

* X’dubji (tentazzjonijiet) għandi? Qed inħares lejhom fid-dawl tal-Kelma ta’ Alla u fid-dawl tal-Fidi?
* Għadni nara l-*kmand* ta’ Kristu bħala xkiel għal-*libertà* tiegħi?
* X’hemm li għadni m’inix koerenti fih? Liema huma dawk l-atteġġjamenti li m’humiex koerenti mas-sejħa (vokazzjoni) u mal-“Iva” tiegħi?
* Fil-ħidma tiegħi (pastorali, studju, volontarjat...) jirnexxieli nħoss lil Kristu miegħi?